ປະທານາທິບໍດີສ.ອິດສະລາມອີຣານສິ້ນສຸດການຢ້ຽມຢາມທາງລັດຖະກິດເຖິງຫວຽດນາມຢ່າງດີງາມ
ພິທີຕ້ອນຮັບທ່ານ ປະທານາທິບໍດີ ສ.ອິດສະລາມ ອີຣານ Hassan Rouhani
ວັນທີ 07/10, ທ່ານປະທານາທິບໍດີ ສ.ອິດສະລາມ ອີຣານ Hassan Rouhani ໄດ້ເດີນທາງອອກຈາກ ຮ່າໂນ້ຍ ສິ້ນສຸດການຢ້ຽມຢາມທາງລັດຖະກິດ ຫວຽດນາມ ໃນລະຫວ່າງວັນທີ 05 – 07/10/2016 ຕາມຄຳເຊີນຂອງທ່ານປະທານປະເທດ ຫວຽດນາມ ເຈີ່ນດ້າຍກວາງ.
ທີ່ບັນດາການພົບປະ, 2 ຝ່າຍເຫັນດີເປັນເອກະພາບຄວນເພີ່ມທະວີການແລກປ່ຽນຄະນະຜູ້ແທນທຸກຂັ້ນ ໂດຍຜ່ານລັດຖະບານ, ສະພາແຫ່ງຊາດ, ທ້ອງຖິ່ນ, ປະຊາຊົນ, ວິສາຫະກິດ 2 ປະເທດ; ເຫັນດີເປັນເອກະພາບຈັດຕັ້ງກອງປະຊຸມຄັ້ງທີ 9 ຄະນະກຳມະການລະຫວ່າງລັດຖະບານ ຫວຽດນາມ - ອີຣານ ຢູ່ ອີຣານ ໂດຍໄວ ເພື່ອແນໃສ່ຜັນຂະຫຍາຍບັນດາຂໍ້ຕົກລົງທີ່ບັນລຸໄດ້ໃນການຢ້ຽມຢາມຂອງທ່ານປະທານາທິບໍດີ Hassan Rouhani; ເພີ່ມທະວີການເຄື່ອນໄຫວການທາບ ທາມຄຳເຫັນເຊິ່ງກັນ ແລະ ກັນໃນຂອບເຂດບັນດາເວທີປາໄສໃນພາກພື້ນ ແລະ ສາກົນ. 2 ຝ່າຍຢືນຢັນວ່າ ພ້ອມແລ້ວທີ່ຈະເພີ່ມທະວີການຮ່ວມມືໃນຫລາຍຂົງເຂດ ແລະ ພ້ອມກັນມານະພະຍາຍາມເພື່ອຄວາມກ້າວໜ້າ ແລະ ວັດທະນະຖາວອນຢູ່ພາກພື້ນ ອາຊີ ໃນນັ້ນມີ ອາຊຽນ. 2 ຝ່າຍເຫັນດີເປັນເອກະພາບຊຸກຍູ້ການຮ່ວມມື 2 ຝ່າຍໃນບັນດາຂົງເຂດການຄ້າ, ການລົງທຶນ ແລະ ໃຫ້ຄຳໝັ້ນສັນຍາສ້າງທຸກເງື່ອນໄຂສະດວກໃຫ້ວິສາຫະກິດ 2 ປະເທດ ເພີ່ມທະວີສຳພັດຕະຫລາດຂອງກັນ ເພື່ອແນໃສ່ບັນລຸຄາດໝາຍວົງເງິນການຄ້າ 2 ຝ່າຍແມ່ນ 2 ຕື້ USD ໃນໄລຍະຈະມາເຖິງໂດຍໄວ. 2 ຝ່າຍກໍ່ເຫັນດີຊຸກຍູ້ການຮ່ວມມືດ້ານສຶກສາຂັ້ນມະຫາວິທະຍາໄລ, ແລກປ່ຽນຄູອາຈານ ແລະ ນັກສຶກສາ, ການທ່ອງທ່ຽວ…ສະໜັບສະໜູນ ແລະ ສ້າງເງື່ອນໄຂສະດວກໃຫ້ການເຂົ້າອອກເມືອງຂອງພົນລະເມືອງ 2 ປະເທດ…
(ແຫຼ່ງຄັດຈາກ VOV)